**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky (ďalej len „ministerstvo pôdohospodárstva“) predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 236/2022 Z. z. o poskytovaní podpory v rámci spoločnej organizácie poľnohospodárskych trhov na financovanie podporných opatrení na pomoc sektoru vinohradníctva a vinárstva v znení nariadenia vlády Slovenskej republiky č. 314/2023 Z. z. (ďalej len „navrhované nariadenie vlády“) ako iniciatívny návrh.

 Európska komisia na základe výsledkov overenia súladu vynakladania výdavkov z finančných prostriedkov Európskeho poľnohospodárskeho záručného fondu (ďalej len „EPZF“) zo strany Slovenskej republiky na poskytovanie podpory z finančných prostriedkov Európskej únie v rámci spoločnej organizácie poľnohospodárskych trhov podľa čl. 40 ods. 1 Zmluvy o fungovaní Európskej únie (Ú. v. EÚ C 202, 7.6.2016) (ďalej len „ZFEÚ“) na financovanie osobitných podporných opatrení na pomoc sektoru vinohradníctva a vinárstva podľa časti II hlavy I kapitoly II oddielu 4 pododdielu 2 nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013) (ďalej len „podporné opatrenie“) na reštrukturalizáciu alebo konverziu vinohradov podľa čl. 46 ods. 1 a 3 nariadenia (EÚ) č. 1308/2013 (ďalej len „reštrukturalizácia alebo konverzia vinohradov“), vynaložených od poľnohospodárskeho finančného roka 2018, s právom Európskej únie (ďalej len „predmetné overovanie súladu“), Slovenskej republike vykonávacím rozhodnutím Komisie (EÚ) 2023/1408 z 3. júla 2023, ktorým sa z financovania Európskou úniou vylučujú určité výdavky vynaložené členskými štátmi v rámci Európskeho poľnohospodárskeho záručného fondu (EPZF) a v rámci Európskeho poľnohospodárskeho fondu pre rozvoj vidieka (EPFRV) [oznámené pod číslom C(2023) 3494] (Ú. v. EÚ L 170, 5.7.2023) vylúčila z financovania Európskou úniou sumy

a) vo výške 10 % výdavkov EPZF vynaložených Slovenskou republikou na poskytovanie podpory z finančných prostriedkov Európskej únie v rámci spoločnej organizácie poľnohospodárskych trhov podľa čl. 40 ods. 1 ZFEÚ (ďalej len „spoločná organizácia poľnohospodárskych trhov“) na financovanie podporných opatrení (ďalej len „podpora“) na reštrukturalizáciu alebo konverziu vinohradov, poskytovanej na základe žiadostí o schválenie jej poskytnutia podaných od 15.04.2017, ktoré boli podľa názoru Európskej komisie zo strany Slovenskej republiky do 24 mesiacov pred oznámením výsledkov kontrol, ktoré Európska komisia vykonala v rámci predmetného overovania súladu Slovenskej republike (ďalej len „predmetné oznámenie“), vynaložené v rozpore s právom Európskej únie, a to až do poľnohospodárskeho finančného roka 2020,

b) ktorých výšku Európska komisia paušálne odhadla na základe jej vlastného odhadu rizika vzniku finančnej ujmy Európskej únii, založeného na absencii

1. dostatočných písomných dôkazov preukazujúcich, že štandardná stupnica jednotkových nákladov na vykonanie reštrukturalizácie alebo konverzie vinohradov (ďalej len „štandardná stupnica“) na území Slovenskej republiky (ďalej len „reštrukturalizácia alebo konverzia vinohradov v SR“), na základe ktorej boli ustanovené paušálne výšky podpory na vykonanie tejto reštrukturalizácie alebo konverzie vinohradov v SR, ktorá bola vykonaná za podmienok podľa nariadenia vlády Slovenskej republiky č. 83/2017 Z. z. o podmienkach poskytovania podpory v rámci spoločnej organizácie trhu s vínom, podpora na vykonanie ktorej sa poskytuje na základe žiadosti o schválenie jej poskytnutia podanej do 14.04.2017 a o poskytnutí podpory na vykonanie ktorej nebolo právoplatne rozhodnuté do 14.04.2017 alebo o poskytnutí podpory na vykonanie ktorej nebolo do 14.04.2017 rozhodnuté ani neprávoplatne s tým, že by toto rozhodnutie nadobudlo právoplatnosť po dni 14.04.2017 bez toho, aby bolo po tomto dni preskúmavané na základe riadneho opravného prostriedku, alebo podpora na vykonanie ktorej sa poskytuje na základe žiadosti o schválenie jej poskytnutia podanej od 15.04.2017 do 14.03.2019 (ďalej len „slovenská štandardná stupnica 2017“) bola stanovená spravodlivou, vyváženou a overiteľnou metódou výpočtu v súlade s čl. 24 ods. 1 písm. b) vykonávacieho nariadenia Komisie (EÚ) 2016/1150 z 15. apríla 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013 pokiaľ ide o vnútroštátne podporné programy v sektore vinohradníctva a vinárstva (*Ú. v. EÚ L 190, 15.7.2016*) v platnom znení,

2. v dôsledku ktorej nebolo možné overiť, či tieto paušálne výšky podpory ustanovené na základe slovenskej štandardnej stupnice 2017 (ďalej len „paušálne výšky podpory na reštrukturalizáciu vinohradov 2017“) neboli ustanovené ako neadekvátne vysoké tak, že na ich základe Slovenská republika na poskytovanie podpory na reštrukturalizáciu alebo konverziu vinohradov, poskytovanej na základe žiadostí o schválenie jej poskytnutia podaných od 15.04.2017, do 24 mesiacov pred predmetným oznámením až do poľnohospodárskeho finančného roka 2020 vynakladala výdavky EPZF nad rámec, v ktorom ich na tento účel v danom období bolo možné vynakladať v súlade so zásadami hospodárnosti a efektívnosti podľa čl. 33 ods. 1 písm. a) a b) nariadenia Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018) v platnom znení.

Od poľnohospodárskeho finančného roka 2021 Slovenská republika na poskytovanie podpory na reštrukturalizáciu alebo konverziu vinohradov vynakladá výdavky z finančných prostriedkov EPZF v zníženej výške, nakoľko celkový objem finančných prostriedkov Európskej únie pridelený Slovenskej republike na poskytovanie podpory na reštrukturalizáciu alebo konverziu vinohradov od tohto poľnohospodárskeho finančného roka nedosahuje úhrnný objem podpory na reštrukturalizáciu alebo konverziu vinohradov v SR, ktorá je podľa dostatočne zistených skutkových stavov veci oprávnene požadovaná. Preto je od poľnohospodárskeho finančného roka 2021 podpora na reštrukturalizáciu alebo konverziu vinohradov v SR každoročne poskytovaná v krátenej výške, a to konkrétne vo výške krátenej na podiel úhrnnej výšky finančných prostriedkov Európskej únie pridelenej Slovenskej republike na poskytovanie tejto podpory v príslušnom poľnohospodárskom finančnom roku a úhrnnej výšky tejto podpory, o ktorej poskytnutí by sa v tomto poľnohospodárskom finančnom roku rozhodlo bez tohto krátenia. Toto krátenie z dôvodu nedostatku finančných prostriedkov Európskej únie pridelených Slovenskej republike na poskytovanie podpory na reštrukturalizáciu alebo konverziu vinohradov vyústilo do krátenia tejto podpory, poskytovanej v poľnohospodárskom finančnom roku 2021, približne na úroveň 66,6 %, teda cca o jednu tretinu, do krátenia tejto podpory, poskytovanej v poľnohospodárskom finančnom roku 2022, približne na úroveň 68 %, teda taktiež cca o jednu tretinu, do krátenia tejto podpory, poskytovanej v poľnohospodárskom finančnom roku 2023, približne na úroveň 66 %, čiže taktiež cca o jednu tretinu, a do krátenia tejto podpory, poskytovanej v poľnohospodárskom finančnom roku 2024, približne na úroveň 80 %, teda tentokrát cca o jednu pätinu. Vzhľadom na tieto krátenia výšky podpôr na reštrukturalizáciu alebo konverziu vinohradov v SR Európska komisia Slovenskej republike na základe výsledkov predmetného overovania súladu z financovania Európskou úniou nevylúčila ďalšie výdavky EPZF vynaložené Slovenskou republikou na poskytovanie tejto podpory od poľnohospodárskeho finančného roka 2021, keďže tieto krátenia presahujú paušálne odhadnuté podiely súm výdavkov EPZF vynaložených Slovenskou republikou na poskytovanie tejto podpory, ktoré jej z financovania Európskou úniou vylúčila vykonávacím rozhodnutím (EÚ) 2023/1408.

Ako nápravné opatrenia na zabránenie budúcemu vynakladaniu výdavkov z finančných prostriedkov EPZF zo strany Slovenskej republiky na poskytovanie podpory na reštrukturalizáciu alebo konverziu vinohradov v rozpore s právom Európskej únie z dôvodu, že by boli na poskytovanie tejto podpory v paušálnych výškach podpory na reštrukturalizáciu vinohradov 2017 alebo v paušálnych výškach podpory na reštrukturalizáciu alebo konverziu vinohradov v SR, podpora na vykonanie ktorej sa poskytuje na základe žiadosti o schválenie jej poskytnutia podanej od 15.03.2019, ustanovených na základe ďalšej štandardnej stupnice Slovenskej republiky (ďalej len „paušálne výšky podpory na reštrukturalizáciu vinohradov 2019“), vynakladané nad rámec, v ktorom by ich na tento účel v danom období bolo možné vynakladať v súlade so zásadami hospodárnosti a efektívnosti podľa čl. 33 ods. 1 nariadenia Európskeho parlamentu a Rady (EÚ, Euratom) 2024/2509 z 23. septembra 2024 o rozpočtových pravidlách, ktoré sa vzťahujú na všeobecný rozpočet Únie (Ú. v. EÚ L, 2024/2509, 26.9.2024), sa navrhuje zníženie týchto paušálnych výšok podpory, a to približne o 30 %, pokiaľ ide o paušálne výšky podpory na reštrukturalizáciu vinohradov 2017, a približne o 12 %, pokiaľ ide o paušálne výšky podpory na reštrukturalizáciu vinohradov 2019. Podkladom na toto zníženie je znalecký posudok nákladov na vykonanie reštrukturalizácie alebo konverzie vinohradov v SR, ktoré boli ako primerané náklady na vykonanie tohto podporného opatrenia určené pôvodnými výsledkami výpočtov na stanovenie štandardnej stupnice 2017, a ktorého predmetom je posúdenie primeranosti nákladov na obstaranie jednotlivých tovarov, služieb alebo prác používaných na reštrukturalizáciu vinohradu, ktoré boli týmito pôvodnými výsledkami výpočtov určené, s ohľadom na situáciu na trhu v čase ich vyhotovenia (ďalej len „predmetný znalecký posudok“).

 Zároveň sa upravujú znenia niektorých ustanovení nariadenia vlády Slovenskej republiky č. 236/2022 Z. z. o poskytovaní podpory v rámci spoločnej organizácie poľnohospodárskych trhov na financovanie podporných opatrení na pomoc sektoru vinohradníctva a vinárstva v znení nariadenia vlády Slovenskej republiky č. 314/2023 Z. z. (ďalej len „novelizované nariadenie vlády“) tak, aby sa zabezpečil ich jednoznačnejší výklad.

 Navrhované nariadenie vlády nebude mať vplyvy na rozpočet verejnej správy, na limit verejných výdavkov, na manželstvo, rodičovstvo a rodinu, nebude mať sociálne vplyvy, vplyvy na životné prostredie, vplyvy na informatizáciu spoločnosti, ani vplyvy na služby verejnej správy pre občana. Navrhované nariadenie vlády bude mať negatívny vplyv na podnikateľské prostredie.

Navrhované nariadenie vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi, právne záväznými aktmi Európskej únie, ako aj medzinárodnými zmluvami a inými medzinárodnými dokumentmi, ktorými je Slovenská republika viazaná.

 Navrhované nariadenie vlády nie je predmetom vnútrokomunitárneho pripomienkového konania.